Návrat bojovníka
V nastávajúcej sezóne posilní zvolenský klub aj 26-ročný útočník Bruno Mráz. Odchovanec bratislavského Slovana po dvoch rokoch nadviaže na svoje pôsobenie pod Pustým hradom, keďže dres HKM obliekal v období sezón 2015/2016 a 2016/2017. Mráz prichádza do známeho prostredia z českej extraligy, kam zamieril práve po odchode zo Zvolena. V severomoravskom HC Olomouc odohral počas dvoch ročníkov 91 duelov, jeden zápas si pripísal aj v drese prvoligového AZ Havířov. Po podpise kontraktu s HKM s termínom do 30. apríla 2020, päťnásobný slovenský reprezentant neskrýval radosť. "Na návrat do Zvolena sa naozaj teším. Z viacerých, aj zahraničných ponúk som uprednostnil práve HKM, pretože sú tam vytvorené výborné podmienky a vo Zvolene sa vždy ku mne správali korektne. Podľa mojich informácií sa tam skladá výborný tím a skvelá partia, preto som v rámci slovenskej ligy nad ničím iným ani neuvažoval. Už sa neviem dočkať prvého zrazu mužstva," vyslovil sa dôrazný útočník, ktorý počas svojho predchádzajúceho pôsobenia v HKM obohatil svoje štatistiky o 81 bodov za 33 gólov a 48 prihrávok.
Pod Pustým hradom vládne a angažovaním rýchlonohého a nekompromisného útočníka spokojnosť, keďže nebolo jednoduché, uspieť v konkurencii zaujímavých ponúk z iných, aj zahraničných klubov.